ঘড়ির কাঁটায় রাত তখন দশটা। বাঁকুড়ার প্রত্যন্ত আদিবাসী গ্রাম গোবিন্দপুরে তখন ঘুমিয়ে পড়েছে প্রায় সবাই। আচমকা অচেনা আওয়াজে ঘুম ভেঙে যায়। জঙ্গল ঘেরা এই গ্রামে হাতির হানা নতুন কিছু নয়। তাই হাতির পায়ের আওয়াজ সকলেরই চেনা । কিন্তু এই আওয়াজ তো সেই আওয়াজ নয়। আতঙ্কে বুধবার সারা রাত দু’চোখের পাতা এক করতে পারেননি গ্রামের আট থেকে আশি সব্বাই। তবে, সকাল হতেই রহস্য ভেদ হল। গ্রামের অদূরেই একটি কুয়োর মধ্যে পড়ে থাকা একটি বেওয়ারিশ ঘোড়াকে দেখতে পেয়ে তাকে উদ্ধারে নেমে পড়ে গ্রামের সবাই। তার পরে ঘোড়াটির জন্য যা হল তা রীতিমতো জামাই আদর বলাই যায়।
বাঁকুড়ার বেলিয়াতোড় থানার প্রত্যন্ত গ্রাম গোবিন্দপুর। চারিদিক ঘন জঙ্গল। বছরের বেশিরভাগ সময়ে জঙ্গল থেকে হাতি এসে নয়ছয় করে দিয়ে যায় গ্রাম লাগোয়া ফসলের জমি। শুখা মরসুমে জমিতে ফসল না মেলায় মাঝেমধ্যেই খাবারের খোঁজে গ্রামে হানা দেয় হাতি। বুধবার রাতেও সকলে প্রথমে ভেবেছিলেন হাতি ঢুকেছে গ্রামে। কিন্তু হাতির পায়ের আওয়াজের সঙ্গে এই আওয়াজ না মেলায় রীতিমতো ধন্দে পড়ে যান গ্রামবাসীরা। অন্য কোনও হিংস্র জন্তুর আক্রমণের ভয়ে রীতিমত সিঁটিয়ে যান গ্রামবাসীরা। রাতের অন্ধকারে ঘুমহীন চোখে সকলেই আলো ফোটার অপেক্ষা করতে থাকেন। বৃহস্পতিবার সকাল হতেই ভেজা মাটিতে ছোট ছোট পায়ের ছাপ দেখতে পান এলাকার মানুষ। পায়ের ছাপ অনুসরণ করে গ্রামের পাশেই একটি কুয়োতে গিয়ে দেখেন কুয়োর মধ্যে পড়ে রয়েছে একটি ঘোড়া।
আরও পড়ুন
এক পুরুষ, দুই নারী! শম্ভুর সঙ্গে দিব্যি ছুটি কাটাচ্ছে শীলাবতী-কাবেরী
এর পরে শুরু হয় উদ্ধার পর্ব। গ্রামের পুরুষ মহিলা সকলে মিলে দড়ি বেঁধে ঘোড়াটিকে কুয়ো থেকে তুলে গ্রামে নিয়ে আসেন। এর পরে নিজের নিজের সাধ্য মতো ঘোড়াটির আপ্যায়নে লেগে পড়েন গ্রামের মানুষ। গ্রামের মানুষের আতিথেয়তায় নিজের শরীরের আঘাত ভুলে রীতিমতো চনমনে হয়ে উঠেছে ঘোড়াটি। কিন্তু রহস্য পিছু ছাড়ছে না গ্রামবাসীদের। এলাকায় কোথাও ঘোড়া রয়েছে গ্রামের মানুষ কস্মিনকালেও শোনেনি। তবে এই ঘোড়া এল কোথা থেকে? ঘোড়া বন্য জন্তু নয় বলে দায় সেরেছে বন দফতর। তাই আপাতত বেওয়ারিশ এই ঘোড়ার ঠিকানা বেলিয়াতোড়ের গোবিন্দপুর গ্রাম। গোটা গ্রামেরই অতিথি সে।
দেখুন ভিডিও—